भारत सरकार
वित्त मंत्रालय 
वित्तीय सेवाएं विभाग
राज्‍य सभा
अतारांकित प्रश्‍न संख्‍या 818   
(जिसका उत्तर 05 मार्च, 2013/14 फाल्गुन, 1934 (शक) को दिया जाना है)
पूर्वोत्तर राज्यों में एटीएम का कार्यकरण
818.
श्री बीरेन्द्र प्रसाद वैश्यः 

क्‍या वित्त मंत्री यह बताने की कृपा करेंगे कि:
(क)
क्‍या यह सच है कि पूर्वोत्तर क्षेत्र के राजधानी के शहरों सहित छोटे और मध्यम शहरों में स्थापित राष्ट्रीयकृत और निजी बैंकों विशेषकर स्टेट बैंक आफ इंडिया (एसबीआई) के ऑटोमैटिक टैलर मशीन आमतौर पर बंद अथवा नकदी रहित तथा पुरानी मशीनों वाले पाए गए हैं जिससे इस क्षेत्र के एटीएम कार्डधारकों के लिए अवरोध और असुविधाएं पैदा हो रही हैं; और
(ख)
यदि हां, तो तत्संबंधी ब्यौरा क्या है तथा उस पर की गई कार्रवाई सहित इसके कारण क्या हैं?

उत्तर

वित्त मंत्रालय में राज्‍य मंत्री (श्री नमो नारायन मीना)
(क): जी, हां। पूर्वोत्तर क्षेत्र सहित पूरे देश में स्थापित कुछ ऑटोमेटिक टेलर मशीनें (एटीएम) कभी-कभी विद्युत आपूर्ति ठप्प होने, संपर्कता/नेटवर्क ठप्प हो जाने, नकद हैंडलर तथा हार्डवेयर में खराबी आदि जैसे अपरिहार्य कारणों से खराब हो जाती हैं। बैंकों को प्राप्त बड़े एटीएम नेटवर्क से कम नकदी/नकदी न निकलने के संबंध में प्राप्त शिकायतों का प्रतिशत बैंकों को प्राप्त कुल शिकायतों का 0.15% से भी कम है। भारतीय स्टेट बैंक ने पूर्वोत्तर क्षेत्र में 1333 एटीएम लगाए हैं और इनकी उपलब्धता 96% से अधिक है। तथापि, एटीएम से नकदी निकासन में सुधार करने के लिए एसबीआई वेंडरों के साथ वापसी-खरीद करार के जरिए पुराने एटीएम को बदल रहा है।
(ख): एटीएम के ठप्प होने से संबंधित शिकायतें पृथक शीर्ष के अंतर्गत दर्ज नहीं की जाती हैं, लेकिन ये अन्य शिकायतों के साथ ही सम्मिलित की जाती हैं। इसलिए इससे संबंधित आंकड़े भारतीय रिजर्व बैंक में उपलब्ध नहीं हैं।

एटीएम का प्रयोग करने में ग्राहकों के सामने आ रही समस्याओं को दूर करने के लिए मौजूदा विनियामकीय आदेश के अंतर्गत शिकायतों का समाधान करने के लिए ऐसी शिकायतों का 7 दिन के भीतर निवारण किया जाता है और ऐसा न किए जाने पर दण्ड यह सुनिश्चित करता है कि इनमें से अधिकांश विसंगतियों का तत्काल परिशोधन किया जाता है तथा 7 कार्य दिवस से अधिक लंबित नहीं रखा जाता है।

आरबीआई द्वारा नकदी अपेक्षाओं की नियमित निगरानी औश्र पूवर्वनुमान यह सुनिश्चित करती है कि नकदी की समाप्ति (नकदी समाप्त होना) से बचने के लिए एटीएम को इष्टतम रूप से भरा जाए, नकदी वितरण की आवृति के आधार पर यह सुनिश्चित करने के लिए एटीएम को मुद्रा से भरा जाता है कि व्यस्तम अवधि के दौरान एटीएम में नकदी समाप्त न हो। अंतरालों पर नकदी के स्तर को ठीक किया जाता है और इसकी निगरानी भी की जाती है तथा जब मशीन में नकदी एक पूर्व-निर्धारित स्तर से कम हो जाती है तो वेंडर को तुरन्त ही नकदी की पुनः पूर्ति करने के लिए सूचित किया जाता है।

पूर्वोत्तर क्षेत्र के एटीएम सहित सभी एटीएम हार्डवेयर वेंडरों के साथ एएमसी (वार्षिक अनुरक्षण संविदाएं) के अंतर्गत कवर किए जाते हैं। अपने निगरानी साधनों का प्रयोग करते हुए तत्काल आधार पर मामलों की पहचान करने और निर्धारित समय-सीमा में समस्याओं को हल करने के लिए वेंडरों की नियुक्ति की गई है।

भारतीय रिजर्व बैंक ने बैंकों के एटीएम परिचालनों के संबंध में अधिक शिकायत वाले क्षेत्र की पहचान करने और इन्हें काबू करने के लिए कदम उठाने हेतु हाल ही में एक समीक्षा की थी।
*****
